b"\n_START_ARTICLE_\nGaskonja\n_START_PARAGRAPH_\nGaskonja (francosko Gascogne, /gask\xc9\x94\xc9\xb2/; gaskonjsko Gasconha, /gas\xcb\x88ku\xc9\xb2\xc9\x94/) je zgodovinska pokrajina v jugozahodni Franciji, pred francosko revolucijo ena od njenih provinc._NEWLINE_Gaskonja je bila zgodovinsko naseljena z Baskom sorodnimi prebivalci. Na njenem ozemlju se govori dialekt okcitanskega jezika gaskon\xc5\xa1\xc4\x8dina. Gaskonja je tudi de\xc5\xbeela d'Artagnana, okarakteriziranega v Dumasovih Treh mu\xc5\xa1ketirjih. Gaskonja je poznana tudi po njeni\xc2\xa0\xc2\xbbsladkosti \xc5\xbeivljenja\xc2\xab\xc2\xa0(douceur de vivre): njena hrana Foie gras (gosja jetra) in vinjak Armagnac, srednjeve\xc5\xa1ka mesta in vasi, imenovana bastide, vgnezdena med zeleno valovito gri\xc4\x8devje, naravne lepote z oddaljenimi Pireneji, son\xc4\x8dno vreme, vse to prispeva k popularnosti Gaskonje kot turisti\xc4\x8dne de\xc5\xbeele.\n_START_SECTION_\nGeografija\n_START_PARAGRAPH_\nGaskonja je razdeljena med regiji Akvitanijo (departmaji Landes, Pyr\xc3\xa9n\xc3\xa9es-Atlantiques, ju\xc5\xbeni in zahodni del Gironde, jug Lot-et-Garonne) in Jug-Pireneji (departmaji Gers, Hautes-Pyr\xc3\xa9n\xc3\xa9es, jugozahodni del Tarn-et-Garonne in zahod Haute-Garonne). Dolina Val d'Aran, danes del \xc5\xa0panije, je zgodovinsko in kulturno del Gaskonje.\n_START_SECTION_\nAkvitanija\n_START_PARAGRAPH_\nV predrimskem \xc4\x8dasu so Gaskonjo poseljevali Akvitanci, ki so govorili predindoveropski jezik, soroden staremu baskovskemu jeziku, predhodniku sodobne baskov\xc5\xa1\xc4\x8dine. Njihovo ozemlje je bilo na severu in vzhodu omejeno z reko Garono, na jugu z gorskim grebenom Pirenejev, na zahodu pa z Atlantikom (Biskajski zaliv)._NEWLINE_Rimljani so ozemlje imenovali Aquitania bodisi po besedi aqua (\xc2\xbbvoda\xc2\xab) glede na obilje rek, ki te\xc4\x8dejo tod, bodisi po imenu akvitanskega plemena Avskov (latinsko Ausci), \xc4\x8digar ime je morda sorodno baskovskemu korenu eusk- v etni\xc4\x8dnem poimenovanju baskovski; v tem primeru bi Aquitania pomenila\xc2\xa0\xc2\xbbde\xc5\xbeelo Avskov\xc2\xab._NEWLINE_V 1. stoletju pred na\xc5\xa1im \xc5\xa1tetjem je Akvitanija z zasedbo rimske vojske postala del Rimskega imperija. V letu 27 pr. n. \xc5\xa1t., v \xc4\x8dasu vladavine cesarja Avgusta je bila ustanovljena Gallia Aquitania, po povr\xc5\xa1ini mnogo ve\xc4\x8dja od prvotne, proti severu se je raztezala vse do reke Loare, tako so bila vanjo vklju\xc4\x8dena tudi galska plemena._NEWLINE_Leta 297 je bila Galija Akvitanija z Dioklecijanovimi reformami administrativnih ozemelj rimskega cesarstva razdeljena na tri province. Na ozemlju ju\xc5\xbeno od Garone, ki je ustrezalo prvotni Akvitaniji, je bila ustanovljena provinca Novempopulana (to je,\xc2\xa0\xc2\xbbde\xc5\xbeela devetih plemen\xc2\xab), medtem ko je ozemlje severno od Garone bilo razdeljeno na provinci Aquitanico I in Aquitanico II. Tako je dobila ozemlje, ki ustreza sedanji Gaskonji.\n_START_SECTION_\nNovempopulana\n_START_PARAGRAPH_\nNovempopulana je tako kot ve\xc4\x8dina ostalega Zahodnorimskega cesarstva trpela pod vdori germanskih plemen, predvsem Vandalov (407-409). V letih 416-418 je bila izro\xc4\x8dena Vizigotom in postala del njihovega kraljestva s sredi\xc5\xa1\xc4\x8dem v Tolosi. V letu 507 je ozemlje Novempopulane s porazom Vizigotov in njihovim prebegom na Iberski polotok postalo tako kot ve\xc4\x8dina ju\xc5\xbene Francije del Frankovskega kraljestva, ki pa je zaradi velike oddaljenosti od njihovega centra v severni Franciji bilo zelo slabo nadzorovano s strani Frankov.\n_START_SECTION_\nVaskonija\n_START_PARAGRAPH_\nOkoli leta 600 so baskovski klani, ki so izhajali iz zahodnih Pirenejev, izkoristili vakuum politi\xc4\x8dne mo\xc4\x8di in osnovali hegemonijo nad tem ozemljem. Tako je Novempopulana postala znana kot Vasconia (\xc2\xbbde\xc5\xbeela Vaskonov\xc2\xab\xc2\xa0- Baskov), ki je nato preko Wasconie pod vplivom romanskega jezika pre\xc5\xa1la na sedanje ime Gasconia._NEWLINE_Za obrambo akvitanskih meja proti Baskom so Franki oblikovali svojo marko Vojvodstvo Vaskonijo, ki je vsebovala nekdanjo rimsko provinco, v dolo\xc4\x8denih obdobjih pa tudi ozemlje ju\xc5\xbeno od Pirenejev s sredi\xc5\xa1\xc4\x8dem v Pamploni._NEWLINE_V 9. stoletju je dr\xc5\xbeavljanska vojna znotraj frankovskega imperija botrovala dokon\xc4\x8dni izgubi nadzora nad ozemlji ju\xc5\xbeno od Pirenejev, prav tako tudi uveljavitvi politi\xc4\x8dne mo\xc4\x8di Baskov, ki se je kon\xc4\x8dala z ustanovitvijo neodvisne baskovske dr\xc5\xbeave Gaskonje._NEWLINE_\xc4\x8ceprav so Baski dominirali nad Gaskonjo, so postopoma opustili akvitanski jezik v prid lokalni vulgarni latin\xc5\xa1\xc4\x8dini, ki se je kasneje razvila v gaskonj\xc5\xa1\xc4\x8dino.\n_START_SECTION_\nNormanski vdori (840-982)\n_START_PARAGRAPH_\nV letih 842-844 so normanski gusarji osvojili ve\xc4\x8d gaskonjskih mest, vklju\xc4\x8dno z Bordeauxom in Bayonnom, od koder so bili izgnani \xc5\xa1ele v letih 982-986."